Anno Domini millesimo trecentesimo nonagesimo quarto statuta sunt haec apud Cistercium in Cisterciensis ordinis Capitulo generali. 1.  In primis, diffinitiones omnes et singulas anno nuper lapso et in ultimo praeterito Capitulo generali factas et editas ratificat, confirmat et approbat Capitulum generale. 2.  Pro contributionibus.  Item, cum Ordo noster cisterciensis, etc. ut supra in anno 1391. 3.  Ad cogendum debitores Cistercii.  Ad requestam reverendi in Christo patris domini abbatis et conventus monasterii Cistercii, etc. ut supra in anno 1393. 4.  Excusatio abbatum.  Item, abbates Ordinis universi, qui ad praesens generale Capitulum non venerunt, etc. ut supra in anno 1393, usque huc : solos autem et dumtaxat abbates infra scriptos qui impedimentum seu licentiam habentes huiusmodi de ipsis debitam fidem fecerunt, secundum dicta papalia instituta, ut constat eidem Capitulo, habet ipsum Capitulum inde et super hoc favorabiliter excusatos, scilicet de Ursicampo, de Leoncello, de Carmeya, de Longoponte, de Cheminone, de Alpibus, de Vacellis, de Dunis, de Claromarisco, de Prulliaco, etc. 5.  Mordaci conscientia considerans Capitulum generale nonnullorum Ordinis fundatorum atque benefactorum animas piis votis, et quae adhuc viventes devotius optavere suffragiis et precibus Ecclesiae in plerisque Ordinis ipsius monialium monasteriis, proh dolor, eo fraudari, quia tum propter proventuum, ac per hoc regularium personarum minorationem tenuitatemve primaevae fundationis, tum propter monasteriorum ipsorum detestabile longaevum regimen, regularis in eisdem monasteriis adeo periit observantia, ut nec repromissae quidem fundatoribus celebrentur missae, nec laus ipsa quoque canonica Deo canora voce psallatur, sed unde sumpsisse debuerat clerus sanctitatis exemplum, speculum voluntariae subiectionis, ingenuitatis potentatum et devotionis fervorem, tepens popularis simplicitas inde, proh dolor, oriatur hiis et illis derisionis occasio, materia scandali, religionisque contemptus ; satagit viribus omnibus memoratum generale Capitulum de competenti super huiusmodi fraude defunctorum remedio providere, praesertim autem quoad monasterium Vallisbaionis, Lingonensis dioecesis, cuius adeo rarae sunt, et successu temporis minorantur facultates et proventus, ut non nisi duae tantum inibi resideant moniales, divinus cessaverit cultus, et *iam iamque* corruerit pars maxima structurarum, monasterium ipsum Vallisbaionis vacuum membris, possessionibus, iuribus, bonis, libertatibus et pertinentiis suis universis, unit memoratum generale Capitulum, incorporat, et pro perpetuis temporibus annectit monasterio Albaeripae dioecesis et Ordinis eorumdem ; ita tamen quod sublatis de medio vel alibi collocatis in eodem Ordine praedictis monialibus, quibus per abbatem et conventum dicti monasterii Albaeripae vult et praecipit idem Capitulum, pensionem annuam moderatam et rationabilem pro modulo facultatum dicti loci, quoad vixerint, assignari, monachum unum dicti Ordinis vel plures in dicto Vallisbaionis loco deputet dictus abbas Albaeripae, qui missam vel missas secundum proventuum loci quantitatem pro fundatorum et benefactorum eiusdem animabus celebrent, locumque reparent saepedictum, manuteneant et gubernent. 6.  Contra abbates qui non miserunt scolares.  Cum abbates infra scripti, videlicet monasteriorum de Alta cumba, de Eleemosina, de Monte Sanctae Mariae, de Rigniaco, de Curia Dei, Mansiadae, de Bonavalle Ruthenensi, de Castellariis, de Fulcardimonte, de Bello becco, de Bona requie, de Alpibus, de Stamedio, de Valloliis, de Silvanesio, de Bonacumba Ruthenensi, de Bardonis, de Gimonte, de Bonofonte in Vasconia, de Vallemagna, de Scala Dei in Vasconia, de Lococrescenti, de Albispetris, de Pietate, de Valle bona, de Fontefrigido, de Benedictione Dei, de Monasteriis in Argona, de Insula Barrensi, de Bullencuria, de Balerna et de Altaripa tenerentur et deberent ac debuissent, etc., ut supra in anno 1393.  Insuper praecipitur abbatibus monasteriorum de Miratorio, de Casania, de Casiviaco, de Tribus fontibus, de Albaripa, de Albis fontibus, de Alto Christo, de Caheirio, de Alto fonte, et de Moris sub excommunicationis sententiae poena praecipit, quatinus infra instans festum Omnium Sanctorum ipsi et eorum quilibet quindecim francos auri pro dimidia bursa unius scolaris cellerario vel bursario ad hoc in Parisiensi studio deputatis solvant integraliter et complete. Qui quidem abbates sic inter se de scolari mittendo conveniant, qui videlicet abbas quilibet de praenominatis teneatur per tot annos pro scolari alterius contribuere, pro quo idem pro alio subventionem suscepit, abbate Miratorii contribuente cum domino Firmitatis, et e contra. 7.  Si, sacro veritatis Evangelio testante, salva facta fuit tangens fimbriam vestimenti Christi mulier, quae duodecim annis fuerat sanguinis fluxum passa, et quod est mirabilius, sed omnipotenti Deo difficile nihil existit, ex influxu gratiae suae pleniori salvi facti sunt alias quicumque male habentes ipsius vestimenti Salvatoris nostri manu fimbriam tetigerunt, secundum humanas etiam leges rei salvantur homines ad mortalis Imperatoris statutam fugientes, multo magis iustius decet et ratio dictat, devotioni fidelium congruit et fidei proficit christianae, ut quicumque manducans in altaris benedicto sacramento corpus Domini nostri receperit Salvatoris per quod in ipso Salvatore et ipse Salvator in eo manere, Salvatoris ipsius testimonio comprobatur ab hominibus ob ipsius reverentiam sacramenti sicut possunt honoretur uberius, et gratias obtineat ampliores. Propter hoc igitur ad omnipotentis Domini Dei nostri laudem et gloriam, et ad maiorem tanti reverentiam sacramenti in quo sanctissimo sacramento transcendens omnem plenitudinem largitatis, omnem modum dilectionis excedens, Iesus Christus Dominus Deus noster corpus suum in cibum et sanguinem in potum sub specie panis et vini sumendum fidelibus dereliquit, et sic ex singulari et admiranda liberalitate sua donator ipse venit in domum, et datum est idem penitus cum donatore. Et ut Ordinis personae maxime per hoc excitentur ad ferventius et maiori devotione celebrando frequentandum ipsum altaris salutiferum sacramentum, et sumendum saepius ipsius Domini nostri Iesu Christi corpus et sanguinem animo spiritualiter laetiori, praenominatum Capitulum generale statuit, ordinat et diffinit, ut nulli monacho, converso, novitio vel donato, aut alterius sexus utriusque personae cuivis Ordinis nostri, vapulationis in capitulo, vel alibi, seu panis et aquae vel alia poena quaevis vel poenitentia corporalis facienda, sustinenda vel portanda, ipsa die qua celebraverit vel corpus Domini nostri Iesus Christi receperit, imponatur, nec eam facere teneatur aut cogatur, vel debeat sustinere, nisi forsan casus exigeret, quod dispositioni superioris tunc praesidentis relinquitur, sola excepta poena detentionis ad custodiam et custodiae firmae sui corporis in aliquo clauso et firmato, sicut deberet fieri, loco tuto, vel nisi ad evitandas dictas solum poenas vel poenitentias fraudulenter, quod avertat Deus, et non devotionis vel alia causa forte motus ad hoc celebrare, vel communicare verisimiliter praesumeretur. 8.  Cum dominus abbas Cistercii reformator totius Ordinis nostri Cisterciensis, ex commissione sibi data per Capitulum generale, citari fecisset peremptorie coram ipso in dicto monasterio Cistercii, assensu idque requirente domino de Claravalle, ad certam et assignatam diem abbatem monasterii Cariloci dicti nostri Cisterciensis Ordinis, Bisuntinensis dioecesis, visurum et auditurum decerni et declarari per ipsum dominum Cistercii, ipsum abbatem Cariloci sententias suspensionis a divinis per et secundum felicis recordationis domini Benedicti papae XII et excommunicationis latae sententiae per dicti nostri Cisterciensis Ordinis, et per ipsius Ordinis Capituli generalis statuta et ordinationes latas, damnabiliter incurrisse, et animo indurato, proh dolor, diutius sustinuisse, et adhuc, quod est gravius, sustinere, etc. Et hoc ex et pro eo quod temporibus et annis praeteritis non misit ad studia generalia Ordinis, nec in eisdem studiis tenuit, sicut debebat, monachos scolares cum bursa et provisionibus debitis et statutis, et ulterius processurum et facturum procedi et fieri visurum, in et super praemissis prout et quod foret rationis, cum intimatione quod, sive comparet sive non, coram ipso modo praemisso, in et super praemissis procederet, et faceret ulterius idem dominus Cistercii prout et quod foret rationis. Et ipse abbas dicti monasterii Cariloci ad dictum locum, monasterium Cisterciense et diem assignatam sibi coram ipso domino Cistercii per se vel per alium non comparuerit, sufficienter per ipsum dominum Cistercii et super hoc per totam assignatam sibi diem expectatus. Propter quod dictus dominus Cisterciensis praedictum abbatem praedicti monasterii Cariloci sua et totius Ordinis nostri Cisterciensis generalis Capituli auctoritate, reputavit contumacem et decrevit ac declaravit ipsum abbatem Cariloci, suspensionis a divinis per et secundum praedicta statuta papalia et excommunicationis latae sententiae, per et secundum dicti nostri Cisterciensis Ordinis ac ipsius Ordinis Capituli generalis ordinationes et statuta latas damnabiliter meruisse, et animo indurato diutius, proh dolor, sustinuisse, et adhuc, quod est gravius, sustinere, ex et pro eo quod temporibus et annis praeteritis non misit, sicut praemittitur ad studia generalia Ordinis, nec in eisdem studiis tenuit, sicut debebat, monachos scolares, cum bursa et provisionibus debitis et statutis. Et quod interdictum sibi per dicta statuta papalia propter hoc ingressum ecclesiae, et alias in et propter hoc poenas inflictas per plures annos pertinaciter toleravit, et ipsum abbatem Cariloci suspensum et excommunicatum modo praemisso palam et publice nuntiandum et evitandum, prout haec omnia praemissa in litteris et processibus in, de, et super hoc factis et habitis plenius continetur. Capitulum igitur generale considerans et attendens praemissa omnia et singula rite, iuste et canonice facta et habita, ipsa prout sunt facta et habita ratificat, approbat et confirmat, de Morimundo, de Longo vado, de Albaripa, de Bella valle, de Caritate, de Bithania, de Clarofonte, de Theoloco, de Aceyo, et de Dulci valle, et aliorum dicto monasterio Cariloci vicinorum monasteriorum abbatibus, ac ipsorum monasteriorum praedictorum et praedicti monasterii Cariloci prioribus, supprioribus et aliis monachis singularibus in virtute sanctae obedientiae et sub excommunicationis sententiae poena tenore praesentis ordinationis firmiter mandans, praecipiens et iniungens dictum Capitulum generale, quatinus dictum abbatem dicti monasterii Cariloci singulis diebus dominicis et festivis solemnibus dum et quando tenuerint capitula quotidiana in dictis suis monasteriis solito more suspensum et excommunicatum modo praedicto et ex causa praedicta palam et publice nuntient, et ipsi ac aliae personae Ordinis ipsum abbatem Cariloci suspensum et excommunicatum evitent, nec cum eo participent quovismodo, nisi dumtaxat in casibus a iure permissis. ORATIONES. 9.  Pro Sanctissimo in Christo Patre ac Domino Domino divinae Providentiae Papa nunc universalem Ecclesiam gubernante et pro dominis nostris cardinalibus, et specialiter pro domino cardinali Saluciarum Ordinis nostri benevolo protectore, pro dominis primatibus, patriarchis, archiepiscopis, episcopis, abbatibus, abbatissis et pro religiosis omnibus Ordinum quorumcumque, dicantur tres *missae,* una videlicet de Spiritu Sancto, altera de Sancta Cruce, tertia de Beata Virgine in singulis monasteriis Ordinis universi. 10.  Pro serenissimo domino nostro domino Carolo rege Francorum, domina regina consorte sua, pro domino duce Aurelianensi, pro dominis ducibus et ducissis Bituricensibus, Burgundiae et Borboniae, ac omnium praedictorum dominorum liberis et nobili prole, et pro nobili sanguine Franciae, ac omnibus regibus et reginis, ducibus et ducissis, comitibus et comitissis, baronibus et baronissis, ac omnibus aliis nobilibus et dominis fidelibus, in pace et unitate sanctae Matris Ecclesiae existentibus, dicantur tres missae, una videlicet de Spiritu Sancto, altera de Sancta Cruce, et tertia de Beata Virgine, a singulis sacerdotibus Ordinis universi. 11.  Pro burgensibus, mercatoribus et laboratoribus, et maxime benefactoribus Ordinis universi, ac universo populo christiano in pace et unitate sanctae Matris Ecclesiae constituto, dicatur una missa de Spiritu Sancto in singulis monasteriis Ordinis universi. 12.  Pro felicis et inclitae recordationis dominis quondam nostris dominis Philippo, Iohanne et Carolo regibus Francorum, et reginis eorum consortibus ultimo defunctis, pro domina ducissa Aurelianensi ultimo defuncta, pro dominis ducibus et ducissis Burgundiae ultimo defunctis ac praedecessoribus eorum, pro dominis comite et comitissa Flandriae, et domina comitissa Atrebatensi ultimo defunctis et praedecessoribus eorum universis, et pro omnibus et singulis baronibus, baronissis, et aliis nobilibus defunctis, pro religiosis omnibus, et maxime professis Ordinis nostri et pro omnibus benefactoribus nostris et aliis fidelibus defunctis dicantur tres missae *de Requiem* a singulis sacerdotibus Ordinis universi. 13.  Pro pace et unitate sanctae matris Ecclesiae, dicantur tres missae *de Pace* in singulis domibus Ordinis universi. DIFFINITIONES ANNI 1394. 14.  Querimoniam domini abbatis Firmitatis suique conventus suscepit Capitulum generale in substantia continentem, quod cum dominus Theobaldus de Barris dicti monasterii Firmitatis monachus, ac sacrae theologiae professor, tempore suae promotionis ad monasterium Vallis benedictae, et postquam plurima bona, libros videlicet, equos, vestes, pecuniam et alia quae tempore suae promotionis et antea possidebat, et ab ipsis abbate et conventu praedictis mutuo receperat, ad dictum monasterium Vallis benedictae detulerit, de quibus nulla restitutio praefatis de Firmitate facta fuerit, in iuris iniuriam, transgressionem statutorum Ordinis, et ipsorum conquerentium detrimentum ; cupiens igitur generale Capitulum unicuique reddere quod suum est, abbati monasterii Bonaevallis, Viennensis dioecesis, in plenaria potestate committit, quatinus dictos abbatem et conventum Vallis benedictae ad restitutionem dictorum bonorum praefatis de Firmitate faciendam per censuram Ordinis compellat et coerceat absque strepitu et figura iudicii, scilicet summarie et de plano. 15.  Concessionem unius missae et aliorum suffragiorum fiendorum singulis hebdomadis per abbatem et conventum monasterii Boni portus, pro nobili viro Petro Gongoul milite, domino de Romulla, prout in tractatu et litteris quibus praesentis confirmationis scriptum ad petitionem dictorum de Bonoportu affigi vult Capitulum generale, si et in quantum dictus tractatus ac concessio rite et iuste alias praecesserint, dictum generale Capitulum ratificat et confirmat. 16.  Cum abbas Escharleyarum in praesentia Diffinitorum Capituli sponte recognoverit se realiter recepisse a domino Gerardo bonae memoriae quondam abbate Cistercii quadraginta francorum auri mutuum, de qua summa seu debito viginti francos solum solvit, generale Capitulum dicto abbati Escharleyarum praecipit districtius et iniungit sub excommunicationis sententiae poena, quatinus infra instans festum Omnium Sanctorum reliquos viginti francos solvat integraliter vel quittanciam de solutione, quam habere se asserit, infra dictum festum ostendat domino Pontigniaci, quem ad hoc iudicem constituit idem Capitulum in ipsius potestate. 17.  Cum abbas Escharleyarum in Diffinitorum Capituli generalis praesentia sponte recognoverit, confessusque fuerit se debere realiter domino abbati et conventui Cistercii quinquaginta francos auri, ratione arreragiorum certi redditus, de quo tunc agebatur, quos promisit solvere infra annum, generale Capitulum dicto abbati Escharleyarum praecipit districtius et iniungit sub excommunicationis latae sententiae poena, quatinus dictos quinquaginta francos dicto domino Cistercii, vel eius certo mandato, solvat integraliter et complete infra annum a data praesentium computandi. 18.  Praecipitur abbati Escharleyarum sub excommunicationis latae sententiae poena, quatinus quindecim francos auri, quos ipse confitetur mutuo recepisse ab abbate de Campis bonis, tempore quo erat Ordinis procurator, infra instans festum Nativitatis Domini solvere non negligat dando in mandatis primo abbati Ordinis qui super hoc fuerit requisitus, quatinus sententias contra eum comminatas infligat, publicet, denuntiet et aggravet prout fuerit rationis. 19.  Absque ulteriori relatione generali Capitulo facienda, committit idem Capitulum domino Pontigniaci auctoritatem inquirendi de tractatu habito seu habendo inter nobilem et discretum dominum de Troucheto et abbatem ac conventum monasterii Quinciaci, super ordinatione ac concessione cuiusdam anniversarii annuatim in dicto monasterio pro dicto nobili celebrandi, ipsumque tractatum in plenaria potestate ipsius Capituli confirmandi. 20.  Cum fratribus Dionisio de Bannoto et Odoni Ude monachis monasterii Ioyaci, ob suorum demeritorum exigentiam inhabilibus, dispensat generale Capitulum, ipsosque restituit ad omnes actus legitimos Ordinis incluso abbatiali honore, dum eorum merita exegerint, et concurrerit abbatis proprii et conventus beneplacitum et assensus. 21.  Domino Claraevallis committit generale Capitulum plenariam potestatem compellendi per censuram Ordinis abbatem et conventum monasterii de Cheminione ad solutionem decem librarum, in quibus abbas et conventus monasterii de Cahercio, occasione fratris Guillelmi de Blesia monachi de Cheminione, qui cum praedictis de Cahercio per annum integrum in hospitalitate mansit, est rationabiliter obligatus iuxta Ordinis instituta. 22.  Ad petitionem abbatissae et conventus monasterii de Refugio Beatae Mariae prope Ath, dispensat generale Capitulum cum sorore Ysabella de Teure dicti monasterii moniali, quod non obstante puerperio, de et super quo convicta existit et punita secundum Ordinis instituta, assumi possit et valeat, suis exigentibus meritis, ad omnes actus legitimos Ordinis administrationis et alia, dum aliud canonicum non obsistat. 23.  Cum sacrosancta mater Ecclesia numquam claudit gremium redeunti et frater Petrus Generis, nuper professus in monasterio de Alpibus, ab abbate proprio obtinuerit licentiam transferendi se ad aliud monasterium Ordinis alterius, in quo posset invenire abbatem alium receptorem, ipseque frater Petrus saniori fretus consilio, totis desideriis redire cupiat ad praedictum monasterium tamquam ovis de ovile, in quo magis credit et sperat, vota repromissa reddere quam alibi, et animae suae salutem facilius operari, generale Capitulum volens desideria iusta petentium obaudire, de Bono monte et Chesiriaco monasteriorum abbatibus et eorum cuilibet in solidum in plenaria ipsius potestate committit, quatinus de, et super huiusmodi facto se informent cum abbate et conventu de Alpibus, et si dictum fratrem Petrum repererint esse dicti monasterii et nullius alterius professum, quodque in ipso monasterio possit sine scandalo commorari, abbatem loci ad ipsum recipiendum coerceant et compellant, vel ei alibi provideant de congrua sibi in Ordine mansione. 24.  Ad petitionem abbatis Prulliaci, Senonensis dioecesis, generale Capitulum committit reverenter et iniungit dominis Cistercii et Pontigniaci monasteriorum abbatibus Cabillonensis et Lingonensis dioecesium, et eorum cuilibet in solidum, quatinus omnes et singulas Ordinis nostri Cisterciensis personas, quas repererint obligatas esse seu teneri dicto abbati et conventui monasterii Prulliaci in quibuscumque pecuniarum summis et rebus aliis, ad satisfactionem integram et completam per censuram Ordinis, auctoritate dicti Capituli ac in eius plenaria potestate coerceant viriliter et compellant, invocato ad hoc, si opus fuerit, iudicum ecclesiasticorum auxilio et brachii saecularis. 25.  Desolationi monasterii Curiae Dei ex tenui fundatione, debitorum sarcina, ac aedificiorum ruina procedenti, sub sigilli abbatis et conventus dicti monasterii petitorie expositae, generale Capitulum compatiens et condolens, de Eleemosina, sacrae theologiae professori, ac de Sacra Cella monasteriorum abbatibus committit et iniungit quatinus ad dictum monasterium de Curia Dei personaliter se transferant, ac de statu et inopia monasterii se informent cum diligentia, et inde faciant quod fuerit secundum statuta papalia et Ordinis faciendum. 26.  De et super petitione porrecta pro parte abbatis et conventus Bitaniae continente in substantia, quod cum in villa de Vallibus Sancti Eligii dudum forent quinquaginta mansiones, quo propter territorii sterilitatem et intolerabilem servitutem, ut asserunt habitantes, vix decem domus inhabitatae consistant, dignaretur generale Capitulum alleviandi praefata onera licentiam impertiri, ne villa praefata inhabitata remaneat et exinde maius incommodum praedicto monasterio subsequatur, domino Morimundi patri abbati dicti monasterii Betaniae committit generale Capitulum quatinus, ad dictum monasterium personaliter accedat, et habito hinc et inde colloquio, sequenti referat Capitulo generali. 27.  In praesentia Diffinitorum Capituli generalis iuravit abbas de Barbello super sanctum canonem missae manu apposita, numquam de cetero relabi in carnis contagio, de et super quo accusatus existit et plurimum diffamatus ; et in casu quo de contrario convinceretur processu temporis, correctioni domini Cistercii et nullius alterius se submittit. 28.  Ad requestam abbatis et conventus Loci crescentis, Bisuntinae dioecesis, generale Capitulum iniungendo committit de Bella valle et Caritate monasteriorum abbatibus praedictae dioecesis, et eorum cuilibet in solidum, quatinus omnes et singulas nostri Cisterciensis Ordinis personas, quas repererint obligatas esse seu teneri dictis abbati et conventui Loci crescentis in quibuscumque pecuniarum vel aliarum rerum debitis, ad satisfaciendum dictis requirentibus per censuram Ordinis auctoritate dicti Capituli, ac in eius omnimoda potestate viriliter coerceant et compellant, invocato ad hoc, si opus fuerit iudicum ecclesiasticorum auxilio et brachii saecularis. 29.  Ex superabundanti gratia, Capitulum generale probare volens amplioris occasionem virtutis, dispensat cum fratribus Petro Berche et Ioanne Poignant monachis monasterii Loci crescentis, alias et apostasia per generale Capitulum relevatis, abbatiatu secluso, intellecto utriusque spirituali profectu, utrumque ad honorem abbatialem habilitat et assumit, abbatis proprii ac conventus concurrente consensu. 30.  Cum fratre Radulpho de Batencour monacho Sacri portus, alias de Barbello, in carnis contagio comprehenso dispensat generale Capitulum quod, praemissis non obstantibus, suis exigentibus meritis, ad Ordinis actus assumi valeat, secluso abbatiali honore. 31.  Inhibetur sub poena excommunicationis latae sententiae scolaribus Ordinis universi Tholosae commorantibus, ne de cetero, prout eorum aliqui consueverunt hactenus, in villa cum saecularibus quovis modo commorentur, sed omnes et singuli in Sancto Bernardo commorentur et regulariter vivant, prout in Parisiensi studio est fieri consuetum. 32.  Ut auferatur malae suspicionis occasio, ac inter superiores et subditos amplioris unitatis vinculum generetur, praecipitur patribus abbatibus in virtute sanctae obedientiae quatinus, omnes et singulos abbates sibi immediate subditos, ad trahendam residentiam canonicam in monasteriis propriis per censuram Ordinis indissimulate coerceant, nisi causa subsit tam rationabilis et evidens quod merito debeat acceptari. 33.  Cum ad aures Capituli devenerit abbatem Escharleyarum fore de dilapidatione monasterii, carnis contagio et aliis sceleribus diffamatum, dominis de Pontigniaco et de Fonteneto monasteriorum abbatibus sacrae theologiae professoribus, et eorum cuilibet, committitur quatinus, quam primum commode poterunt ad dictum monasterium accedant personaliter, de et super praemissis se informent cum diligentia, et quidquid inde repererint per testes idoneos seu alia documenta, dominum Cistercii reformatorem Ordinis informare non omittant, citando dictum abbatem Escharleyarum personaliter ad diem competentem coram dicto domino Cistercii visurum, auditurum et consequenter processurum in praemissis, prout rationis fuerit et negotii qualitas hoc requiret. 34.  Committitur dominis de Pontigniaco et de Fonteneto monasteriorum abbatibus et eorum cuilibet in solidum, quatinus de et super tractatu et alienatione quatuor candarum vini, de quo vertitur quaestio inter abbates et conventus monasteriorum Escharleyarum et Rigniaci, se informent cum diligentia, et secundum negotii exigentiam, papalibus et ordinis institutis confirment vel infirment, et apponant in principali et accessoriis iustitiae complementum. 35.  Ordinatio atque concessio unius missae quotidianae, quas fecerunt abbas et conventus Obazinae, domino Gerardo Guichardi precentori Caturcensis, benefactori dicti monasterii, si et in quantum singula in litteris quibus generalis Capituli praesentis confirmatio affigitur alias rite procedunt, per ipsum Capitulum generale approbatur. 36.  Cum serenae generositatis Principissa domina Yolandis de Flandria, comitissa Barrensis, et domina de Cassel, certam portionem de iardinis ad studium nostri Ordinis Parisius spectantibus, et infra dicti studii ambitum situatis, contiguisque praedictae dominae domui, assignando certum annuum redditum sive censum rationabilem, et prout rei qualitas hoc requiret coniungere cupiat dictae domui suae, de Capituli generalis beneplacito et assensu, dictum Capitulum volens praedictae dominae desideriis iustis complacere, devotionemque quam ad nostrum gerit Ordinem confovere, abbati monasterii Belliprati dicti studii praesentato, necnon ipsius studii provisori sacrae theologiae professori, iniungendo committit quatinus, adhibito et audito graduatorum domus consilio unanimiter inter se discutiant, et consequenter tractent cum domina praedicta de censu annuo super dictam jardinorum portionem quam postulat, ad dictamen proborum virorum perpetuo imponendo, de quo censu praefata domina se obligat, et de facto solvat et respondeat in exonerationem et diminutionem, seu acquittationem plenam XXV librarum parisiensium, annis singulis dicto Capitulo nostrae dominae per scolares dicti studii debitarum. 37.  Pensiones et gratias universas factas domino Iohanni de Vineriis, monacho Bullionis, per abbatem et conventum loci, si et in quantum rite procedunt, Capitulum ratificat et confirmat. 38.  Condolendum senium et *invaletudinem* abbatum monasteriorum Igniaci, Longivadi atque Cahercii attendens generale Capitulum, ipsos habet perpetuo a via et accessu Capituli favorabiliter excusatos. 39.  Reformationem monasterii de Capella Thosan cuius abbas, prout ad generalis Capituli notitiam fide dignis relatibus est deductum, ad tantam dementiam iam devenerit, ut Ordinis instituta et patris abbatis monita vilipendat et contemnat, abbatibus monasteriorum de Dunis, patri abbati loci, de Camberone et de Claromarisco committit in ipsius Capituli et Ordinis plenaria potestate, dans eis auctoritatem ac potestatem in dicto monasterio visitandi, corrigendi, reformandi, statuendi tam in spiritualibus quam in temporalibus, tam in capite quam in membris, quaecumque ibidem visitationis, correctionis seu reformationis beneficio noverint indigere ; et est intentionis Capituli quod reformatio huiusmodi ad expensas reformandi monasterii compleatur. 40.  Conceditur abbati Ioyaci quod ipse absolvi possit a casibus generali Capitulo reservatis per quemcumque abbatem de Ordine quem duxerit eligendum. 41.  Abbati de Mortuomari committitur quatinus, de et super iniuriis quas frater Almaricus, monachus Boniportus, abbati Belliprati dixisse cognoverit, informatione praehabita, auctoritate Capituli faciat, si et prout fuerit, servato iuris ordine, rationabiliter faciendum. 42.  Dispensatur cum fratribus Thoma Damercio, Iohanne Le Mercier et Petro Folie, sacerdotibus monachis monasterii de Voto, propter eorum demerita in ultimo gradu et ordine constitutis, quod ipsi, sine alia gratia, missarum solemnia, ut ceteri de monasterio suo, valeant celebrare. 43.  Litteras donationis Gillesonni Hyonne, familiaris et donati monasterii de Bonofonte Remensis dioecesis, si et in quantum rite procedunt, generale Capitulum ratificat et confirmat. 44.  Ad petitionem abbatis de Ripatorio, committitur abbati de Fonteneto sacrae theologiae professori, quatinus fratrem Aegidium dicti monasterii de Ripatorio, de monasterio monialium de Marcilliaco, in quo praeter abbatis proprii voluntatem residet, de dicto monasterio monialium abiiciat et expellat. 45.  Cum de expresso generalis Capituli mandato, citatus fuerit abbas Alti Christi per abbatem Montis Sanctae Mariae ad praesens generale Capitulum, et ad instantiam de Bellavalle et de Caroloco monasteriorum abbatum, hinc est quod ipsum abbatem Alti Christi praedictum contumacem reputat, et propter contumaciam excommunicat et excommunicatum denuntiat ab omnibus evitandum. 46.  Concordiam, conventionem et pactum factum inter et per dominum Nicolaum Buchet militem, et abbatem ac conventum monasterii de Strata, de solutione quatuor librarum parisiensium fienda de cetero annis singulis illis de Strata per memoratum militem et ipsius successores, si et in quantum omnia et singula in ipsa conventione contenta rite procedunt, confirmat et ratificat Capitulum generale. 47.  Instante abbate Fonteneti committitur abbati de Chesiriaco, quatinus citet peremptorie ad anni sequentis futurum Capitulum, videlicet ad secundum diem ipsius, fratrem Iacobum Quarti priorem monasterii de Alpibus, responsurum ad ea quae contra ipsum proponere intendit praedictus de Fonteneto, cum intimatione quod, sive comparuerit sive non, contra ipsum procedetur, prout fuerit rationis. 48.  Committitur abbati Prulliaci et provisori studii Sancti Bernardi auctoritas dandi licentiam abbati de Sacro portu, alias de Barbello, auctoritate Capituli generalis vendendi de silvis non caeduis usque ad summam centum francorum auri, si tamen monasterii necessitas hoc requirat. 49.  Ad petitionem abbatis de Campis bonis committitur abbati Mansiadae, quatinus ipse per censuram Ordinis compellat et coerceat viriliter abbatem de Bona cumba ad solvendum et reddendum abbati Bonae vallis Ruthenensis summam centum triginta florenorum Capituli, in quibus est obligatus eidem tamquam commissario per Capitulum deputato, ratione arreragiorum per dictum de Bona cumba debitorum, et ipsum abbatem de Bona valle eadem auctoritate compellat per censuram memoratam ad reddendum et solvendum praedictam summam ex integro, praedicto de Bonis campis, cui praedicta summa fuit assignata per dominum Cistercii, ratione stipendiorum eidem debitorum pro tempore quo ipse procuratoris nostri Ordinis in romana Curia officium exercebat, una cum refusione expensarum huiusmodi occasione factarum, prout de iure debito fuerit faciendum. 50.  Abbatibus de Bona valle, Viennensis dioecesis, et Mansiadae committit generale Capitulum auctoritatem et plenariam potestatem concedendo licentiam abbati et conventui monasterii Camporum bonorum tradendi ad censum annuum et in emphiteosim perpetuam certas possessiones, terras steriles et eis inutiles, diminuendi etiam certos census adeo excessivos quod, occasione excessus huiusmodi, terrae remaneant incultae nullum eis commodum afferentes, confirmandi etiam praedicta auctoritate Capituli memorata, papalibus et ordinis statutis, prout commode poterunt, observatis. 51.  Informatum generale Capitulum de emendatione sororis Margaritae de Brienna monialis de Valle Vinearum, quae propter incontinentiae vitium, de et super quo ad superiorum praeceptum peregit poenitentiam salutarem, inhabilis reputabatur, eamdem ad omnes actus legitimos Ordinis, nihil excipiendo, habilitat et restituit dictum generale Capitulum, dum aliud canonicum non obsistat. 